Қуёшга пешвоз чиқаётганлар » Зарафшон Газетаси\nҚуёшга пешвоз чиқаётганлар Жамият\n12 август 2017 13:59\nМаҳалла – Ўзбекистондан бошқа дунёнинг бирорта мамлакатида учрамайдиган, фуқароларнинг ўзини ўзи бошқарадиган ноёб жамоат бирлашмасидир. Бежиз уни Ватан ичра мўъжаз Ватанга менгзамаймиз. Негаки, инсонлар шу қутлуғ масканда ёруғ дунёга келадилар. Унинг бағрида ўсиб-улғайиб тарбияланадилар. Орзу-умидлари шу заминда япроқ ёзиб, гуллайди. Одамлар шу даргоҳда аҳил-иноқ, ҳамжиҳатликда тинч-тотув яшаб, юртни обод, жамиятни якдил ва мустаҳкам қиладилар, қувончу ташвишларини баҳам кўриб, муаммоларга ечим топадилар. Мустақиллик йилларида бу қадим миллий жамоа қайта тикланди ва тобора такомиллашиб, жамиятнинг ижтимоий-сиёсий таянч нуқтасига айланиб бораяпти. Паст Дарғом туманидаги Зангибойи маҳалласида бўлганимда бунга яна бир бор гувоҳ бўлдим.\nҲамма гап онгу\n– Мустақилликнинг бизга берган буюк эринлик ва озодлик неъмати қалбларда мудроқ бунёдкорлик туйғуларини уйғотиб юборди, – дейди маҳалла раиси Исмоил Сапаров. – Бу аввало одамларнинг онгу тафаккуридаги ўзгаришларда, ўзларига ишончи ортганида намоён бўлмоқда. Улар мустақилликни мустаҳкамлаш, озод ва фаровон ҳаёт кечириш ўзларининг қўлларида эканлиги, бахт-саодатга элтувчи йўл – ҳалол меҳнат қилишга, тадбиркорлик билан фаолият юритишга боғлиқлигини англаб етмоқдалар.\nБугун улар ўзлари яшаётган масканни биров келиб ободонлаштириб бермаслиги, муаммоларини ҳам кимдир ташқаридан туриб ҳал қилолмаслигини яхши биладилар. Шу боис маҳаллада қўлидан иш келадиган киши борки, яратувчилик билан банд.\nМаҳаллада 710 та хонадонда 1480 оила истиқомат қилмоқда. Улардан 115 таси оилавий тадбиркорлик билан шуғулланмоқда. Мисол учун, Гулчеҳра Темирова шахсий хўжалигида 200 та товуқ парваришлаб тухум етиштиради. Башорат Раҳимова оиласида қандолатчилик, Лутфия Ҳусенова оиласида каштачилик-зардўзлик йўлга қўйилган. Марҳабо Муқимова, Қундуз Рўзимуродова каби оилавий тадбиркорлар тикувчилик билан шуғулланади. Оилада тадбиркорлик билан шуғулланиш меҳнатга яроқли уй бекаларига кенг фаолият уфқларини очмоқда. Энг муҳими, меҳнат стажига эга бўлишмоқда, ўзлари машғул бўлган тадбиркорлик сирларини фарзандларига, шогирд қизларга ўргатишяпти.\nБахтиёр аёлларга гЎзаллик\n– Давлатимизнинг тадбиркорларга яратиб бераётган шароити бизни жамият ҳаётида янада фаол бўлишга ундамоқда, – дейди маҳалла марказида аёллар гўзаллик салони очган тадбиркор Очилой Мусурмонова. – Ушбу хизматга қишлоқларимизда ҳам талаб ортиб бораётганини кўриб, шу ишга қўл урдим. Ахир, фидокорона меҳнат қилиб рўзғорларини ҳам, давлатимизни ҳам бойитишга ҳисса қўшаётган сулув аёлларимиз, опа-сингилларимиз гўзал яшашга ҳақлидирлар. Гўзаллик салонида уч шогирд қизни иш билан таъминладим. Бундан ташқари, оила аъзоларимиз билан маслаҳатлашиб, кредит эвазига чорва моллари сотиб олдик. Насиб этса сут ва сут маҳсулотлари ишлаб чиқаришни йўлга қўймоқчимиз.\n– Мустақиллик берган имкониятларни кўриб, "қани энди ёшлигимга қайтсаму, тадбиркорлик билан шуғулланиб, юртимиз ривожига ҳисса қўшсам" деб ҳавас қиламан, – дейди меҳнат фахрийси Нурмамат Худойқулов. – Маҳалладошларимни кузатаман, бари меҳнаткаш, бари тадбиркор. Э, оталарингга раҳмат дейман. Ўлмас Бердиқулов, Суннат Мустафоев, Ойбек Турсунов автомобилларга техник хизмат кўрсатадиган устахона, Мадраҳим Қосимов, Нуриддин Қобилов дурадгорлик, мебелсозлик цехлари очган. Тадбиркорлар Тўлқин Очилов, Эркин Отамуродов, Очил Мирқандов, Илҳом Сапаров иссиқхонада лимон, бодринг, помидор етиштиради.\nЁши 70 дан ошган отахон Даврон Давиров, ғайратли йигит Омон Султонов қурилиш учун блок, ғишт цехи очиб, мижозларнинг мушкулини осон қилмоқда.\n– Халқимизнинг "бирлашган ўзар" деган мақоли замирида катта маъно борлигига ўзимиз амин бўляпмиз. Одамлар бирлашса катта куч экан. Жуда кўп ободонлаштириш ишларини ҳашар йўли билан амалга оширяпмиз, – дейди оқсоқол Исмоил Сапаров. – Жумладан, қабристонни ободонлаштиришда фуқароларимиз ҳашар йўли билан 400 миллион сўмлик иш бажардилар. 2 та кўча асфальтланди, 4 тасига тош ётқизилди. Маҳалламиздаги 75-умумтаълим мактаби, ҚВП биноларини таъмирлашда ҳам миллий удумимиз – ҳашар қўл келди. Ҳиммати баланд фуқароларимиз маҳалла марказидаги икки қаватли савдо, маиший хизмат мажмуи қурилишида ҳам фаол иштирок этмоқда. Мажмуа ишга тушгач, 30 киши ишли бўлади.\nАйни пайтда маҳаллада 19 та савдо дўкони, тўйхона, тегирмон, бир нечта ошхона, гўшт дўконлари фаолият кўрсатмоқда. Халқ якдил бўлса, ҳал бўлмайдиган муаммонинг ўзи йўқ экан.\nМаҳалла ҳудудида фаолият юритаётган фермер хўжаликлари давлатга ғалла, пахта, эл дастурхонига деҳқончилик, боғдорчилик маҳсулотлари етказиб беришда яхши кўрсаткичларга эришмоқдалар.\n– Ота-боболаримиз умр бўйи ўзининг бир парча ерига эга бўлишни орзу қилиб ўтишган, – дейди фермер Фурқат Муҳаммадиев. – Мана, истиқлол шарофати билан ўзбек деҳқонлари ерли-сувли бўлишди. Уларни давлатимиз ҳар томонлама қўллаб-қувватлаб турибди. Шулар қаторида мен ҳам чорвачилик ва боғдорчилик фермер хўжалиги очиб фаолият юритаяпман. Маҳалламиз ҳудудида 7 та фермер хўжалиги қишлоқ хўжалик маҳсулотлари етиштирмоқда. Ҳар йили ғалла, пахта, мева, чорвачилик маҳсулотлари сотиш шартнома шартлари ортиғи билан адо этиб келинмоқда.\nМаҳалла аҳли энг улуғ ва энг азиз байрамимиз Ўзбекистон Республикаси мустақиллигининг 26 йиллигини барча соҳаларда муносиб туҳфалар билан кутиб олмоқдалар.\nКам таъминланган оила бўлмайди\nБанк сармоясида тадбиркорликка йўл\nҚайирмани мулкдорлар обод қилишмоқда


УРУШ ФАХРИЙЛАРИ ЭЪЗОЗДА - Ўзбекистон овози газетаси\nҚорақалпоғистон Республикаси Жўқорғи Кенгеси Раиси М.Ерниязов 9 май — Хотира ва қадрлаш куни олдидан Нукус шаҳрида истиқомат қилувчи Иккинчи жаҳон уруши қатнашчиларининг хонадонида бўлиб, байрам совғаларини топширди.\n«Халқлар дўстлиги» маҳалла фуқаролар йиғинида яшовчи уруш ва меҳнат фахрийси Нурилла Абдуллаевга Президентимизнинг эсдалик совғаси — қўл соати, 5 миллион сўм миқдоридаги бир марталик пул мукофоти тантанали тарзда топширилди. Шунингдек, Нукус шаҳар ҳокимлиги, ҳуқуқни муҳофаза қилиш органлари, жамоат ташкилотлари номидан ҳам совғалар топширилди.\n— Биз, уруш қатнашчиларига кўрсатаётган ғамхўрлиги учун Президентимизга миннатдорлик билдираман, — дейди Нурилла ота. — Ҳеч қачон, ҳеч қаерда уруш бўлмасин, ёшлар доимо шундай тинч ва бахтли турмуш кечирсин.\nБердақ номидаги Қорақалпоқ давлат академик мусиқа театри, Қорақалпоқ давлат ёш томошабинлар театри артистлари, санъат усталари ижросидаги уруш йиллари қўшиқлари тадбирга алоҳида завқ бағишлади.\nШу куни Нукус шаҳри Абдулла Қодирий кўчасида яшовчи уруш фахрийси Қадирбой Нармановга Президентимиз номидан совғалар топширилди.


Саудия Арабистони шаҳзодаси «МЮ» ни сотиб олиши мумкин - Zamin.uz\n08:03 / 17 февраля 2019\nСаудия Арабистони шаҳзодаси Муҳаммад бин Салмон «Манчестер Юнайтед» клубини сотиб олишга қизиқиб қолган. Англия клуби учун қироллик оиласи аъзоси 3,8 миллиард фунт стерлинг (4,3 млрд евро) тўлаши мумкин. Бу ҳақида The Sun нашри хабар бермоқда.\nМанбанинг маълумотига кўра, бин Салмон «МЮ»ни янги мавсум бошланишига қадар сотиб олишни истамоқда. Агар ушбу келишув амалга ошса, жамоанинг ҳозирги эгалари, яъни Глейзерлар оиласи 2,2 миллиард фунт стерлинг (2,51 млрд евро) соф фойда олишади.\nБундан аввал британия матбуоти Глейзерлар «Манчестер Юнайтед» клубини сотишни исташмаётгани ҳақида хабар берган эди. Шунга қарамай манба саудиялик шаҳзоданинг таклифидан кейин ушбу қарорларидан қайтиши мумкинлигини айтмоқда.\n«Манчестер Юнайтед» клуби 26 турдан кейин мусобақа жадвалида 4-поғонани бан этмоқда. Улар етакчи «Манчестер Сити» ва «Ливерпуль» клубларидан 14 очко ортда қолмоқда.\n«Манчестер Юнайтед» хўжайинлари клуб нархини эълон қилди\n«Манчестер Юнайтед» ёзда «Монако»нинг икки футболчисини сотиб олади


МОТУРИДИЯ ТАЪЛИМОТИ ҲАР БИР ДАВР УЧУН МУҲИМ\nИслом динини халқимиз нафақат диний таълимот сифатида қабул қилди, балки уни янги илмий, маърифий поғоналарга кўтарди. Исломнинг илмий жиҳатдан юксалтиришга беқиёс ҳисса қўшди. Натижада, ўрта асрларда яшаб ижод этган мовароуннаҳрлик фақиҳ аллома ва мутафаккирлардан катта ҳажмдаги ноёб қўлёзма манбалар мерос бўлиб қолди.\nЎзбекистон Республикаси Президенти Шавкат Мирзиёевнинг жорий йил 24 январь куни Олий Мажлисга қилган Мурожаатномасида таъкидлаганидек, “...маърифатпарвар боболаримиз меросини чуқур ўрганишимиз керак. Бу маънавий хазинани қанча кўп ўргансак, бугунги кунда ҳам бизни ташвишга солаётган жуда кўп саволларга тўғри жавоб топамиз. Бу бебаҳо бойликни қанча фаол тарғиб этсак, халқимиз, айниқса, ёшларимиз бугунги тинч ва осойишта ҳаётнинг қадрини англаб етади”.\nШу мақсадда, Ўзбекистон халқаро ислом академиясида ҳам қатор самарали ишлар амалга оширилмоқда. Жумладан, куни кеча академияда Туркиянинг Муҳаммад Фотиҳ Султон университети ўқитувчиси, мотуридийшунос олим, доктор Аҳмад Саъд Даманҳурий томонидан тўрт кун мобайнида “Маҳорат дарси” ташкил этилди.\n“Мотуридия таълимоти ва замонавий тараққиёт” мавзусида ўтказилган маҳорат дарсларида Дин ишлари бўйича қўмита, Ўзбекистон Мусулмонлар идораси мутахассислари, Ўзбекистон халқаро ислом академияси, Тошкент ислом институти профессор-ўқитувчилари, таянч докторантлари ва магистлари ҳамда бошқа тегишли ташкилотлар мутасадди ходимлари иштирок этганлиги мавзунинг бугунги кундаги нечоғли муҳим аҳамиятга эга эканлигини кўрсатади.\nКейинги йилларда юртимизда муқаддас ислом дини ривожига беқиёс ҳисса қўшган улуғ алломалар ҳаёти ва фаолияти, уларнинг маънавий меросини ўрганишга қаратилган алоҳида эътибор туфайли Имом Мотуридий ва унинг мотуридия таълимоти ҳам кенг тадқиқ этилмоқда.\nБугун глобал дунёда ислом динини тўғри англаш ва талқин қилиш масаласи муҳим аҳамиятга эга. Бу борада мотуридия таълимотининг ўрни беқиёслиги, илмий-маънавий бой мероси давлат ва жамият тараққиёти, инсонийлик тамоийлларига асослангани қатор хорижий ва маҳаллий олимлар томонидан ҳам эътироф этилаётгани аҳамиятли, албатта.\nБунинг яққол мисолини куни кеча Самарқанд шаҳрида ўтказилган “Имом Абу Мансур Мотуридий ва мотуридия таълимоти: ўтмиш ва бугун” мавзусидаги халқаро конференцияга дунёнинг 70 га яқин давлатидан кўзга кўринган уламмолари, етакчи олий таълим муассасалари олимлари иштирок этганида ва улар томонидан Имом Мотуридий маънавий меросини ўрганиш борасидаги тадқиқотлар, алломанинг дунё тараққиёти, халқлар ўртасидаги дўстлик, ҳамжиҳатлик ҳамда тинчликни таъминлаш хусусида билдирган фикр-мулоҳазлари дунё олимлари томонидан эътироф этилганида яна бир бор ўз исботини топди.\nМотуридийшунос олим Аҳмад Саъд Даманҳурий томонидан ташкил этилган маҳорат дарслари ҳам халқаро анжуманнинг мантиқий давоми бўлди. Олим тўрт кун давомида академия профессор-ўқитувчилари ва талабалари учун “Имом Мотуридий ва мотуридийлик таълимоти”, “Бағрикенглик ва кенгфикрлилик маданияти. Мутаассиблик ва терроризмга қарши курашда мотуридийлик таълимотининг аҳамияти”, “Имон ва эътиқод масаласи. Такфирчиликнинг олдини олишда мотуридий таълимотининг ўрни” ва “Калом илми. Илмий тараққиёт ва маърифат моделининг мотуридийлик бўйича талқини” каби мавзуларда дарс машғулотлари олиб борди.\nМотуридийшунос олимнинг маҳорат дарсларида бир нечта муҳим бўлган масалаларни кўриш мумкин. Масалан, аллома Баёзий “Ишаратул маром” асарида: “Имом Мотуридий Абу Ҳанифанинг ақидаларини тахқиқ қилган ва уни далиллар билан бойитиб исбот қилган”, деб келтирилган. Зоҳид Кавсарий Мотуридий ҳақида: “Мотуридий хизмати Имом Абу Ҳанифанинг эътиқодга оид масалалари ақлий ва нақлий далиллар билан исбот қилиш бўлган; янгилик пайдо қилиш, ихтиро киритиш бўлмаган”, дея айтиб ўтган.\nБиз Мотуридийнинг таълимоти билан Абу Ҳанифанинг таълимотини бир-бирига солиштириб кўрсак, тўла-тўкис мувофиқликни кўрамиз. Абу Ҳанифанинг аслий ва фаръий масалалардаги йўли Мотуридийнинг таълимотига асосий манба ва масдар бўлгани тафсир китобида кўп учрайди. “Таъвилотул аҳли сунна” тафсирида шофеъийлар билан фаръий (фиқхий) масалаларда кўп бахс қилади. Чунки, бу асар ҳанафийлар йўлини устунлигини исботлаш учун ёзилгандир.\nБундан ташқари, Аҳмад Саъд Даманҳурий алломанинг таълимоти энг омонатдор ва адолатли таълимот эканини далиллар билан келтирди ва буни биринчи ҳақиқат деди. Иккинчи ҳақиқат, Абу Ҳанифа ақида илми билан шуғуллангани ва бу илмда ҳам пешқадамлиги, устунлигини барча уламолар эътироф этганлиги учинчи ҳақиқат, Абу Ҳанифа ва Мотуридийнинг таълимоти яхлит бир экани, фарқ ва тафовут учрамаслиги, ҳанафий мазҳаби уламолари мўътазила оқимига аралашмагани, ҳанафийлар ичидан мўътазилалар чиқмаганини тўртинчи ва Имом Мотуридийнинг илм санади\nАбу Ҳанифага бевосита боғланиши, ўртада узулиш бўлмагани айни бешинчи ҳақиқатга мос эканини, олтинчи ҳақиқат, Мотуридийнинг таълимотига эргашиш энг саҳиҳ ва тўғри йўл эканлигига барча уламолар ижмоъ қилган. Ижмоъ - ислом динида мўътабар иш бўлиб, уни инкор қилиб бўлмайди. Айнан олим юқоридаги олтита ҳақиқатни келтириб, дарс давомида иштирокчиларга турли манбаларда келтирилган мисоллар орқали тушунтириб ўтди.\nШунингдек, Аҳмад Саъд Даманҳурий Салафи солиҳлар даврида ақида масалалари борасида уламолар 2 гуруҳга бўлинганлигига алоҳида изоҳ берди. “Биринчи, гуруҳ ақида борасида оят ва ҳадис, саҳобалар сўзидан ташқари чиқилмасди. Бу гуруҳнинг раҳбари Аҳмад ибн Ҳанбал эди. Иккинчи, гуруҳ вакиллари эса оят ва ҳадисга таяниш ҳамда шу билан бирга зарурат бўлганда ёки нотўғри оқимлар билан мунозарада ақлий ва мантиқий услубни ҳам қўлларди. Давр тақозоси билан аксар уламолар иккинчи гуруҳ йўлини тутдилар. Мотуридийнинг йўллари ҳам шу йўлдир” – дейди олим.\nДоктор Даманҳурий билан савол-жавоблар қисмида ҳам айрим масалаларга ойдинлик киритилди. Хусусан, салафийларга бирор-бир тарихий воқеа тўғри келмаса, ёлғондан ҳеч тап тортмасликларини ҳозирги кундаги сохта салафийлар шайхи Усмон Хомис мисолида кўриш мумкинлиги айтилди.\nСохта салафийлар Имом Мотуридий ва Ашъарий ҳақларида тарихий вокеликка тўғри келмайдиган уйдирма маълумотлар келтиришади. Шунингдек, қадимги уламолар асарларига ҳам ўзлари тарафидан ўзгартириш киритиш, баъзи жойларни олиб ташлаш сохта салафийларнинг одати бўлиб қолгани қатор мисоллар орқали изоҳланди.\nМотуридийшунос олим бағрикенглик масаласига ҳам алоҳида тўҳталиб ўтди. Пайғамбаримиз Муҳаммад (с.а.в) Византия императорига мактуб йўллаганида “Румнинг улуғи.....” сўзи билан мурожаат қилганлари бағрикенглик намунасининг ўзига хос кўриниши, деб юксак баҳолади.\nМотуридийнинг “Таъвилоти аҳли сунна” асарида турли оқимларга раддия берилган. Энг аввало, ўша даврда кенг тарқалган мулҳидлар яъни динсизларга кучли раддия берилган. Башарият тарихида худосиз таълимоти милодий IX асрларга тўғри келади. Шу билан такфирчиликнинг зарарлари гапирилди. Имом Мотуридий оятлар тафсирида Яратганнинг борлиги ва бирлигига кўп ақлий далиллар келтиради. Яна бу тафсирнинг хусусияти шуки, пайғамбарликка ишонмайдиган тоифаларга ҳам мантиқий далиллар келтирилиб, уларнинг даъволари пуч экани исбот қилинади.\nИмом Мотуридий тафсирида бароҳима оқимига муносабат билдирилган. “Таъвилоти аҳли сунна” асари муаллиф даври учун кўзгу. Чунки ўша даврдаги сўфийлар ва аҳли ҳадислар, шунингдек, мўтаъзила, ботинийлар, яҳуд ва насронийлар, мулҳид ва зиндиқлар, бароҳималар ҳақида тўхталган. Муаллиф бу фирқаларнинг сўзларини, иддаоларини келтириб, сўнг уларга раддия беради. Мотуридий таълимоти асосида ҳукм олиб борган тарихдаги Ислом давлатларида бошқа дин вакиллари, зиммийларга самимий муносабатда бўлгани тарихдан маълум.\nХулоса ўрнида шуни айтиш мумкинки, Мотуридий ҳикматларида соғлом эътиқод, теран фикр, тўғри талқин ислом таълимотини тушунишда катта омил саналади. Зеро, диннинг вазифаси тўғри йўлга мулойимлик ва насиҳат ила чақириш, қоқилганни ўрнидан туришига кўмаклашишдир.\nУмуман олганда, бундай халқаро миқёсида эътироф этилаётган олимлар томонидан ўтказилаётган маҳорат дарсларида иштирок этиш, тингловчиларга муайян билим, маълумотлар базаси ҳамда кенг дунёқарашни шаклланишида бевосита хизмат қилади.\nАлломаларимизнинг ҳаётига доир яна бошқа маълумотларни аниқлаш ва уларнинг ўша даврда Мовароуннаҳрда рўй берган сиёсий-ижтимоий ҳаётга кўрсатган таъсирини, асарларининг бугунги кун нуқтаи назаридан аҳамиятли жиҳатларини тадқиқ этиш фойдадан ҳоли бўлмайди.


Исонинг жасорати ва ақл-идрокига тақлид қилинг | Тадқиқ сони\nМасиҳни ҳеч қачон кўрмаган бўлсангиз-да, уни севасизлар. Ҳозир ҳам кўрмаётганингизга қарамай, унга ишоняпсизлар. 1 БУТР. 1:8\nНажотга етаклайдиган саёҳатни давом эттиришингизга нима ёрдам беради?\nЖасоратни намоён этишда Исога қандай тақлид қила оласиз?\nАқл-идрок борасида Исодан қандай ўрнак олишингиз мумкин?\n1, 2. а) Қай йўсин нажотга етаклайдиган йўлдан юра оламиз? б) Саёҳатимизни давом эттиришда бизга нима ёрдам беради?\nМАСИҲНИНГ издоши бўлганимизда, рамзий маънода худди саёҳатга йўл олгандай бўламиз. Бу саёҳатнинг охири эса ё самодаги ё ердаги ҳаётга олиб келиши мумкин. Исо издошларига шундай деган: «Фақат охиригача [ҳаётининг ёки бу ёвуз дунёнинг охиригача] чидаган қутулади» (Мат. 24:13). Агар одиллик йўлини маҳкам ушласак, нажот топишимиз мумкин. Бироқ бу саёҳат давомида чалғишдан ёки йўқолиб қолишдан эҳтиёт бўлишимиз даркор (1 Юҳан. 2:15–17). Саёҳатимизни давом эттиришда бизга нима ёрдам беради?\n2 Бу борада Исо бизга ўрнак қолдириб, саёҳатни бошлаб берган. Унинг саёҳати, яъни ҳаёт тарзи ҳақида Муқаддас Китобда ёзилган. Бу маълумотни тадқиқ қилиб, Исо қанақа бўлганини билиб оламиз. Шунда, Исога бўлган севгимиз ва ишончимиз ошади (1 Бутрус 1:8, 9 ни ўқинг). Ҳаворий Бутрус, Исо бизга намуна қолдириб, унинг изидан оғмай юришимиз кераклигини айтганини эслаб кўрайлик (1 Бутр. 2:21). Агар Исонинг изидан оғмай юрсак, имонимизнинг «натижаси» бўлмиш нажотга эришамиз *. Олдинги мақолада, қандай қилиб Исонинг камтарлигига ва шафқатига эргаша олишимизни муҳокама қилган эдик. Энди келинг, жасорат ва ақл-идрокни кўрсатишда қай йўсин Исонинг изидан юриш мумкинлигини кўриб чиқайлик.\n3. Жасорат қандай фазилат ва уни қай йўсин намоён эта оламиз?\n3 Жасорат, қийинчиликларда мустаҳкам бўлишга ва уларга дош беришга кўмаклашадиган фазилатдир. Жасоратли бўлиш «қийинчиликларга дуч келганда қўрқмаслик», «одиллик тарафида бўлиш» ва «азоб-уқубатларни қатъий ишонч билан қарши олиш» демакдир. Жасорат фазилати қўрқув, умид ва севги билан ҳамоҳанг. Қандай қилиб дейсизми? Худони ранжитишдан қўрқиш, одамдан қўрқишни енга олиш учун жасорат бахш этади (1 Шоҳ. 11:7; Ҳик. 29:25). Чин умид ҳозирги қийинчиликларга эмас, балки келажакка тўла ишонч билан қарашга кўмаклашади (Заб. 26:14). Фидойи севги, ҳатто ҳаётимиз хавф остида бўлганда ҳам жасоратни намоён этишга ундайди (Юҳан. 15:13). Агар Худога таяниб, Ўғлининг изидан юрсак, жасоратли бўла оламиз (Заб. 27:7).\n4. Қай йўсин Исо маъбадда жасоратни намоён этган? (Очқич оятнинг юқорисидаги расмга қ.)\n4 Масалан, ҳатто 12 ёшда бўлган Исо жасорат ила одиллик томонини эгаллаган. Ўшанда Исо маъбадда дин муаллимлари орасида ўтирганида, нима содир бўлганига эътибор беринг (Луқо 2:41–47 ни ўқинг). Ўша муаллимлар нафақат Тавротни, балки яҳудийларнинг урф-одатларини ҳам яхши билишган. Бу урф-одатлар дастидан Таврот қонунига бўйсуниш оғир бўлган. Бироқ Исо буни билиб жим ўтирмаган, аксинча уларга саволлар берган. У шунчаки қизиқувчан болага хос саволларни бермаган. Исо чуқур маъноли саволлар бериб, ўша муаллимларни тинглашга ва фикр юритишга ундаганини тасаввур қилсак бўлади. Шунингдек, улар Исодан айб топиш ниятида шубҳали саволлар беришса-да, бунинг уддасидан чиқа олишмаган. Тинглаётганларнинг ҳаммаси, жумладан муаллимлар ҳам Исонинг «фаҳм-идрокига ва бераётган жавобларига лол қолишган». Шубҳасиз, унинг жавоблари Худонинг Каломидаги ҳақиқатга мувофиқ бўлган!\n5. Хизмати давомида Исо жасоратни қандай намоён этган?\n5 Хизмати давомида Исо жасоратни турлича намоён этган. Исо, одамларни сохта таълимотлар билан чалғитаётган дин раҳбарларини фош қилган (Мат. 23:13–36). У дунёнинг булғовчи таъсирига қатъият ила қарши турган (Юҳан. 16:33). Исо, душманларнинг қаршилигига қарамай ваъз қилишни давом эттирган (Юҳан. 5:15–18; 7:14). У ҳақ топинишни булғаётганларни икки марта жасорат ила маъбаддан ҳайдаб чиқарган (Мат. 21:12, 13; Юҳан. 2:14–17).\n6. Исо ердаги ҳаётининг сўнгги кунида жасоратни қандай намоён этган?\n6 Қийинчиликларга дуч келганимизда, Исо жасорат борасида қолдирган ўрнаги имонимизни мустаҳкамлайди. Исо ердаги ҳаётининг сўнгги кунида жасоратни қандай намоён этганини кўриб чиқайлик. Унга хоинлик қиладиган киши туфайли содир бўладиган воқеаларнинг кетма-кетлигини у яхши билган. Фисиҳ таомини тановул қилишаётганида, Исо Яҳудо Ишқариётга шундай айтган: «Қиладиганингни тезроқ қил» (Юҳан. 13:21–27). Аскарлар Исони ҳибсга олиш учун Гетсемания боғига келишганда, у қўрқмасдан ўзини уларнинг қўлига топширган. Гарчи Исонинг ҳаёти хавф остида бўлса-да, у шогирдларини ҳимоялаш учун гапирган (Юҳан. 18:1–8). Олий Кенгашда уни сўроққа тутишганда, у довюраклик билан Масиҳ ва Худонинг Ўғли эканини тан олган. Ўшанда Исо, олий руҳоний уни ўлдириш учун баҳона қидираётганини билса-да, сира ҳам қўрқмаган (Марк 14:60–65). У азоб устунидаги ўлимигача покдил бўлиб қолган. Исо ҳаётининг сўнгги онларида нафаси узилишидан олдин: «Амалга ошди!» — деб хитоб қилган (Юҳан. 19:28–30).\nИСОНИНГ ЖАСОРАТИГА ЭРГАШИНГ\n7. Азиз ёшлар, Яҳованинг исми билан аталишдан ўзингизни қандай ҳис қиляпсиз ва жасоратли эканингизни қай йўсин тасдиқлай оласиз?\n7 Жасоратни намоён этишда Исога қандай тақлид қила оламиз? Мактабда. Азиз ёшлар, сиз синфдошларингиз ва бошқалар устингиздан кулишларини билсангиз ҳам, Яҳованинг Шоҳиди эканингизни очиқчасига билдириб, жасоратли эканингизни тасдиқлаяпсиз. Бундай йўл тутиб, Яҳованинг исми билан аталишдан фахрланаётганингизни кўрсатасиз (Забур 85:12 ни ўқинг). Масалан, сиз эволюция назариясини қабул қилмаганингиз учун, айрим қаршиликларга дуч келарсиз. Аммо Муқаддас Китобда яратилиш ҳақида айтилганлар ҳақиқат эканида амин бўлиш учун жиддий сабабларингиз бор. Шунинг учун, «Худо бизга ғамхўрлик қиляптими?» номли рисолани қўллаб, «умидингиз ҳақида сўраган ҳар бир кишига» аниқ жавоб берсангиз бўлади (1 Бутр. 3:15). Худонинг Каломидаги ҳақиқатга мувофиқ гапирганингизни билиш сизга мамнуният бахш этади.\n8. Жасорат билан ваъз қилишимиз учун қанақа сабаблар бор?\n8 Хизматимизда. Худонинг хизматчилари сифатида биз ҳамиша «Яҳованинг номидан жасорат билан ваъз қилишимиз» керак (Ҳавор. 14:3). Жасорат билан ваъз қилишимиз учун қанақа сабаблар бор? Ваъз қилаётганларимиз ҳақиқат эканини биламиз, чунки улар Муқаддас Китобга асосланган (Юҳан. 17:17). «Тангрининг хизматдошлари» эканимизни ҳамда муқаддас руҳ қўллаб-қувватлаётганини тан оламиз (1 Кор. 3:9; Ҳавор. 4:31). Ғайрат ила шоҳидлик бераётганимиз, Яҳовага бағишланганимиздан ва яқинимизга бўлган севгимиздан далолат беришини тушунамиз (Мат. 22:37–39). Жасоратга тўлсак, ваъз қилишни тўхтатмаймиз. Аксинча, одамларнинг «зеҳнларини кўр қилиб қўйган» сохта таълимотларни фош қилишга қароримиз қатъий (2 Кор. 4:4). Одамларнинг бефарқлиги, устимиздан кулиши ёки қаршиликларга қарамай, хушхабарни ваъз қилишда давом этамиз (1 Салон. 2:1, 2).\n9. Қийинчиликларга дуч келганда жасоратни қандай намоён эта оламиз?\n9 Қийинчиликларга дуч келганда. Худога таянсак, қийинчиликларни енгишимиз учун У бизга ишонч ва жасорат ато этади. Мабодо, азиз инсонимиз ҳаётдан кўз юмса, қайғурамиз. Аммо умидимизни йўқотмаймиз. «Тасалли берадиган Аллоҳ» қўллаб-қувватлашига ишончимиз комил (2 Кор. 1:3, 4; 1 Салон. 4:13). Жиддий касалликка йўлиқсак ёки шикастлансак, оғриқдан азоб чекишимиз мумкин, лекин Худога номаъқул ҳар қандай муолажаларни рад этамиз (Ҳавор. 15:28, 29). Тушкунликка тушганимизда қалбимиз бизни ҳукм қилиши ҳеч гап эмас, аммо кўнгли чўкканларга яқин бўлган Худога таянсак, таслим бўлмаймиз * (1 Юҳан. 3:19, 20; Заб. 33:19).\n10. Ақл-идрок қандай қобилият ва Яҳованинг хизматчиси гапларию ишларида уни қандай намоён эта олади?\n10 Ақл-идрок, тўғри ва нотўғри бўлган нарсаларни фарқлаб, кейин эса энг яхшисини танлаш қобилиятидир (Иброн. 5:14). Унга «маънавий масалалар борасида соғлом фикр юритиш қобилияти» деб таъриф бериш мумкин. Ақл-идрокли масиҳий гаплари ва ишлари билан Худони мамнун қилади. Бундай инсон сўзларини танлаб, бошқаларга зиён етказишнинг ўрнига ёрдам беради (Ҳик. 11:12, 13). У «жаҳлни тия» олади (Ҳик. 15:18). Шунингдек, у «тўғри юради», яъни бутун ҳаёти давомида доно қарорлар чиқаради (Ҳик. 15:21). Қандай қилиб ақл-идрокли бўла оламиз? Бунинг учун Худонинг Каломини тадқиқ қилиб, ўрганганларимизни амалда қўллашимиз даркор (Ҳик. 2:1–5, 10, 11). Айниқса Исонинг мисолини тадқиқ қилиш фойдали, чунки у ер юзида яшаган одамларнинг энг ақл-идроклиси эди.\n11. Исо нутқида ақл-идрокни қандай кўрсатган?\n11 Исо гапида ҳам, ишида ҳам ақл-идрокни кўрсатган. Нутқида. У хушхабарни ваъз қилишда фаросатли бўлиб, тингловчиларни ҳайрон қолдирадиган «ёқимли сўзларни» айтган (Луқо 4:22; Мат. 7:28). Исо фикрини тасдиқлаш учун кўпинча Худонинг Каломидан ўқиб берарди, оятлар келтирарди ёки унга ишора қиларди (Мат. 4:4, 7, 10; 12:1–5; Луқо 4:16–21). Шунингдек у, Муқаддас Ёзувларни шу даражада тушунтириб берар эдики, сўзлари тингловчиларнинг юрагига қаттиқ таъсир қиларди. Исо тирилганидан сўнг, Эммаусга кетаётган иккита шогирдига Муқаддас Ёзувларда «ўзи ҳақида нима ёзилганини талқин қилиб берган» эди. Кейинроқ шогирдлари шундай деб айтишган: «Муқаддас Ёзувларни талқин қилганда, юракларимиз ўртаниб кетмаганмиди?» (Луқо 24:27, 32).\n12, 13. Қайси мисоллар Исо жаҳлини тия оладиган ва мувозанатли бўлганини кўрсатмоқда?\n12 Ҳис-туйғулари ва муносабатида. Ақл-идрок Исога туйғуларини жиловлаб, «жаҳлини тийишга» ёрдам берган (Ҳик. 16:32). У «мулойим» бўлган (Мат. 11:29). Исо шогирдларининг камчиликларига қарамай, уларга нисбатан доим сабр-тоқатли эди (Марк 14:34–38; Луқо 22:24–27). Уни ҳатто ноҳақ айблашганда ҳам, у хотиржамликни сақлаган (1 Бутр. 2:23).\n13 Шунингдек, ақл-идрок Исога мувозанатли бўлишга кўмаклашган. У Таврот қонунининг асл маъносини тушунган ва шунга мувофиқ йўл тутган. Масалан, Марк 5:25–34 даги (ўқинг) воқеани муҳокама қилайлик. Қон кетишдан азоб чеккан аёл халойиқни оралаб ўтиб, Исонинг кийимига қўл теккизган ва тузалиб кетган. Тавротга биноан у нопок ҳисобланган ва ҳеч кимга қўл теккизиши мумкин эмас эди (Лев. 15:25–27). Аммо Исо, кийимига қўл теккизгани учун аёлни ҳукм қилмаган. Боиси у, «Таврот қонунида муҳим саналган» нарсалар, жумладан «раҳм-шафқат ва садоқат» аҳамиятли эканини тушунган (Мат. 23:23). У меҳр ила шундай деган: «Синглим, ишончингиз туфайли соғайиб кетдингиз. Эсон-омон бориб, оғир дарддан фориғ бўлинг». Исонинг ақл-идроки бундай меҳрибонликни кўрсатишга ундагани нақадар таъсирли!\n14. Исо қандай ҳаёт тарзини танлаб, унга мувофиқ яшаган?\n14 Танлаган ҳаёт тарзида. Исо тўғри ҳаёт тарзини танлаб, унга мувофиқ яшагани билан ақл-идрокни кўрсатган. У ўзини хушхабарни ваъз қилишга бағишлаган ва бу унинг ҳаёт мазмунига айланган (Луқо 4:43). Исо шу йўлдан юриб, бошлаган ишини тўла амалга оширишга ва муваффақиятли якунлашга ёрдам берадиган қарорлар чиқарган. Вақти ҳамда кучини хизматга сарфлай олиш учун, устозимиз донолик билан оддий ҳаёт кечиришни танлаган (Луқо 9:58). Ўлимидан сўнг ҳам, воизлик иши давом этишини хоҳлаб, бошқаларни ўргатиш кераклигини у фаҳмлаган (Луқо 10:1–12; Юҳан. 14:12). Бу фаолиятни олға суришда Исо издошларига: «Замонанинг охиригача мен доимо сизлар билан бўламан»,— деб ваъда берган (Мат. 28:19, 20).\nИСОНИНГ ЖАСОРАТИГА ТАҚЛИД ҚИЛИНГ\nОдамларнинг эҳтиёж ва қизиқишларини инобатга олган ҳолда гапиришга интилинг (15- хатбошига қ.)\n15. Қандай қилиб нутқимизда ақл-идрокни намоён эта оламиз?\n15 Исога тақлид қилишимиз мумкин бўлган бошқа соҳаларни муҳокама қилайлик. Нутқимизда. Имондошларимиз билан суҳбатлашганда жароҳатлайдиган эмас, балки мустаҳкамлайдиган сўзларни айтамиз (Эфес. 4:29). Бошқаларга Худонинг Шоҳлиги ҳақида гапираётиб, сўзларимиз «мазали» бўлишига интиламиз (Колос. 4:6). Уй эгасининг эҳтиёжлари ва қизиқишларини инобатга олган ҳолда гапиришга ҳаракат қиламиз. Ёқимли сўзлар нафақат эшикларни, балки юракларни ҳам очишга қодир эканини унутмаслигимиз лозим. Шунингдек, эътиқодларимизни тушунтираётиб, асосий эътиборни Муқаддас Китобга қаратишимиз муҳим. Уни асосий қўлланма билиб, имкон туғилиши биланоқ оят ўқиб берсак бўлади. Шуни тан оламизки, биз айтишимиз мумкин бўлган ҳар қандай сўздан кўра, Муқаддас Китобдаги хабар кўпроқ таъсирга эга (Иброн. 4:12).\n16, 17. а) Ғазабга берилмаётганимиз ва мувозанатли эканимизни қандай кўрсатамиз? б) Бутун диққатимизни хизматга қаратишга нима ёрдам беради?\n16 Ҳис-туйғуларимиз ва муносабатимизда. Ақл-идрок, туйғуларимизни назорат қилиб, ғазабланмасликка кўмаклашади (Ёқб. 1:19). Одамлар бизни хафа қилишганида, улар нега бундай дейишганини ёки нима учун бундай йўл тутишганини тушунишга ҳаракат қиламиз. Бу жаҳлни тийиб, «гуноҳни кечиришга» ёрдам беради (Ҳик. 19:11). Шунингдек, ақл-идрок бизга мувозанатли бўлишга кўмаклашади. Имондошларимиз, биз охиригача тушунмайдиган қийинчиликларни бошдан кечираётган бўлиши мумкинлигини ёдда тутиб, улардан мукаммалликни талаб қилмаймиз. Уларни тинглашга тайёр бўлиб, вазият йўл қўйганда ён берамиз (Филип. 4:5).\n17 Танлаган ҳаёт тарзимизда. Исонинг издошлари сифатида, хушхабарни баҳам кўриш катта шараф эканини яхши биламиз. Бу йўлдан юраётиб, бутун диққатимизни хизматга қаратишга кўмаклашадиган қарорлар қабул қиламиз. Маънавий ишларни биринчи ўринга қўйишга жон куйдирамиз. Охират келмасдан олдин, энг муҳим саналган ваъзгўйлик ишига ўзимизни бутунлай бағишлаш учун оддий ҳаёт кечиришда давом этамиз (Мат. 6:33; 24:14).\n18. Қандай қилиб нажотга етаклайдиган саёҳатимизни давом эттира оламиз ва нима қилишга қарорингиз қатъий?\n18 Исонинг баъзи ажойиб фазилатларини кўриб чиқиш қувонч бахш этди, шундай эмасми?! Устозимизнинг бошқа фазилатларини ва унга қай йўсин тақлид қилишимиз мумкинлигини ўрганиш ҳам, қанчалик фойда келтиришини бир ўйлаб кўринг. Шундай экан, келинг, Исонинг изидан оғмай юришга қатъий қарор қилайлик. Бундай қилсак, нажотга етаклайдиган саёҳатимизда давом этиб, Исо мукаммал даражада тақлид қилган Тангри Яҳовага янада яқинлашамиз.\n^ 2- х.б. Биринчи Бутрус 1:8-, 9- оятлар самовий умидга эга бўлган масиҳийларга қарата ёзилган. Аммо бу сўзлар ер юзида абадий яшашга умид қилаётганларга ҳам тегишли.\n^ 9- х.б. Қийинчиликларни жасорат ила енгган имондошларимиз ҳақида «Қўриқчи минораси»нинг 2014 йил 1 май сонидаги 11–13- саҳ.; bp132 сонидаги 13–15- саҳ. ва 2010 йил 15 апрель сонидаги 16–19- саҳ. ўқишингиз мумкин.


ШАХСИЯТ (8-қисм) | .:: Vakillik.uz\nHome "Маърифий ислом" ШАХСИЯТ (8-қисм)\nБоланинг ҳаракатлари ва сўзлари имоний ўлчовлар билан мустаҳкам боғланиши керак, акс ҳолда бола манфаат қулига айланади. Унинг тутган йўли Аллоҳ ва Пайғамбарининг мезонлари билан ўлчаниши керак. Дейлик, бирор иш қилмоқчи бўлса, Аллоҳ розилиги ҳамда Пайғамбар (алайҳиссалом) хурсанд бўлишини ўйлаши керак. Фарзандингиз мактабга кетаётганида, унга Пайғамбар (алайҳиссалом)нинг:\nمَنْ سَلَكَ طَرِيقًا يَلْتَمِسُ فِيهِ عِلْمًا، سهَّلَ اللهُ طَرِيقًا اِلَي الْجَنَّةِ\n“Ким илм излаб йўлга тушса, Аллоҳ унга жаннатга олиб борадиган йўлни осон қилиб қўяди” (Имом Абу Довуд ривояти), деганларини эслатиб қўйинг! Болангизни мақтаётганингизда, унга ширин сўз ҳам садақа эканини айтинг. Ёши улуғ кишилар даврасида ўтирганда, ўғлингиздан уларни ҳурмат қилишини талаб этинг.\n“Шу ишимиз билан биз Набий алайҳиссаломнинг:\n“Кичикларимизга раҳм қилмаган, катталаримизни ҳурмат қилмаган биздан эмас” (Имом Аҳмад риояти) деган сўзларига эргашяпмиз”, деб айтинг.\nМезонлар шундай бўлмас экан, манфаат бор жойда у ҳар қандай ишни қилаверадиган шахсга айланиб қолади. Бунга мисол тариқасида бугун Ғарб мамлакатларида “ёлланма қотил”ликни ўзига касб қилиб олганларни келтириш мумкин. Уларни моддий манфаат қизиқтиради, холос. Буюртмадаги инсоннинг кимлиги, фарзандларининг нечталигию жамият учун фойда-зиёни ҳақида гап бўлиши мумкин эмас. У шунчаки қул холос. Манфаат кўришига ақли етса бас, буйруқни бажараверади. Инсоннинг жонига қасд қилиш гуноҳлиги ўйлаб ҳам ўтирмайди.\nАввалгиБобур ҳақида ҳужжатли фильм суратга олинмоқда\nНавбатдагиВақф мулкларига эга масжидлар – тарих силсиласида синалган тажриба. Бугун уни амалиётга жорий этиш мумкинми?\n“Валихўжа ўғли Норҳўжа” жоме масжиди\nМуҳаммадлоиқ қори (“Фурқон” сураси 72-77 оятлар: гўзал қироат)\nИбн Сино ибрати


Шундай касб борки... / ADOLAT ижтимоий-сиесий газетаси\nШундай касб борки...\nВатанимиз сарҳадлари дахлсизлигини туну кун сақлаётган, элнинг хотиржам ҳаётини кафолатлаётган миллий армиямиз ҳақида гапирарканмиз, беихтиёр устоз Ойбек домланинг ўтли мисралари ёдга тушади: “Ватанни сев, тупроғини ўп, Ҳар қаричи муқаддас бизга. Чўлидаги ҳатто қуруқ чўп Жондан яқин юрагимизга”. Дарҳақиқат, айнан ҳарбийларимиз фаолиятининг моҳият-мазмунини очиб берадиган, унинг қадр-қимматини намоён этадиган мисралар бу.\nҲаммамиз кўриб-билиб турибмиз, истиқлол йилларида мутлақо янги кўринишдаги Қуролли Кучларимиз шаклланди. Армиямиз жанговар тайёргарлиги, техникаси ва имкониятлари бўйича Марказий Осиё давлатлари ҳарбий кучлари орасида етакчи ўринни эгаллаётгани бежиз эмас. Буни яқинда Россияда ўтказилган кўрик-танлов натижаларидан ҳам англаб олдик. Бугун, дунё миқёсида вазият ҳар лаҳза ўзгариб, мутлақо кутилмаган ҳудуд ва нуқталарда қуролли тўқнашувлар юз бериб турган шароитда юртимиз ўзининг қудратли мудофаа қалқонига эга бўлиши фаровон ҳаётимизнинг ва янада юксалишларга кўз тикаётган эртанги кунимизнинг ишончли кафолатларидан биридир.\nБир пайтлар, шўролар даврида ёшлар ўртасида армиядан қолишнинг минг бир усул-найранглари ишлаб чиқилганди, ота-оналар эса шу мақсадда ҳарбий комиссариатлардан, шифохоналардан таниш-билиш топиб, фарзандларини ҳарбий хизматдан олиб қолиш йўлларини излашарди. Икки йил, баъзан ҳатто уч йил давом этадиган армия хизматининг ўзи ҳам қўрқинчли ҳолатга, адолатсизлик ҳукмрон ёвуз гўшага айлантирилганди: ваҳший “дедовшина”, ошкора миллатчилик; номи “армия”, аскарнинг қиладиган юмуши эса “қора” иш: ғишт ташиш, сувоқ қилиш, бетон қориш... Бу ҳам етмагандек, ҳарбий қисмлардан қаторлашиб тобутлар келарди...\nБулар энди қўрқинчли туш каби ортда қолди. Шукрки, Мустақиллик туфайли шундай дориломон замон насиб этди. Энди ҳарбий хизматга бориш, унинг сарҳадларини ҳимоя қилиш учун бел боғламаган йигитнинг ўзи йўқ. Ҳарбий хизмат ўташ мақсадида йиллаб танловларга тайёргарлик кўраётган Ватан ўғлонлари қатор жисмоний ва тест синовларидан ўтказилмоқда, уларнинг орасидан энг муносиблари танлаб олинмоқда. Улар “Ватанга қасам” дея йил давомида шу муқаддас заминни кўз қорачуғидек асраш учун йигитлик куч-қувватини бахшида этишмоқда.\nШу ўринда таъкидлаш жоизки, бугун ҳарбий хизматга бориш йигит киши учун муқаддас ва шарафли бурчга айланган. Қолаверса, бирон хонадонга совчилар боришганда савол-жавоб “Куёв бўлмиш ҳарбий хизматга борганми?” деган жиддий саволдан бошланади. Шу боис ҳам йигитлар болалик кезларидан Ватанни ҳимоя қилишга қатъий бел боғлайди. Аслида бу мақсад бўлажак ота-онанинг қалбидан бошланади. Айниқса, оталар Яратгандан Ватанини ҳимоя қилишга қодир бўлган, унинг корига ярайдиган фарзандлар вояга етишини умид қилишади. Шундай фарзандларга ота-она бўлишнинг ўзи ҳам бир бахт...\nБугун унинг сафларида бўлиш ҳақиқий бахтга айланган. Миллий армиямизни ҳар томонлама ривожлантириш ва мустаҳкамлаш борасида ишлар узлуксиз ва изчил давом эттирилмоқда.\nПрезидентимиз, Қуролли Кучлар Олий Бош қўмондони Шавкат Мирзиёев 28 август куни Жануби-ғарбий махсус ҳарбий округ қўшинларининг жанговар тайёргарлик режасига мувофиқ “Каттақўрғон” дала-ўқув майдонида ўтказилган оператив тактик машқларни кузатгани ҳам фикримиз далилидир. Юртимиз етакчиси бу ерда қўшинларимиз сафида қўлланиб келинаётган ҳарбий техника ва қурол-аслаҳалар, яъни зирҳли техникалар, артиллерия қуроллари, мотоўқчи бўлинмаларидаги автомобиллар, разведка ва алоқа воситалари билан танишди, дала-ўқув майдонида ҳарбий мутахассислар билан суҳбатлашди, уларни ҳар томонлама қўллаб-қувватлаш, хизмат ва ҳаёт шароитларини яхшилаш, билими ва маънавиятини юксалтириш масалаларига алоҳида эътибор қаратди. Жумладан, ҳарбий хизматчилар учун ҳар йили кўп қаватли турар жой бинолари қуриш дастурига мувофиқ, жорий йилнинг ўзида 1 минг 224 ҳарбий хизматчининг оиласи учун 56 та турар жой биноси қурилиши мўлжалланганлиги ҳам бу фикрнинг тасдиғидир.\nЮртимиз етакчиси бир муаммони таъкидлаб ўтди. Чиндан ҳам, ҳавас қилса арзийдиган Қуролли Кучларимиз бор. Афсуски, ҳарбий-ватанпаварлик мавзусида ғоявий-бадиий савияси етук, замонамиз қаҳрамони улуғланган бадиий асарлар, кинофильмлар яратилмаяпти ҳисоб. Бу вазифани адо этиш, табиийки, барча ижодкорларнинг биринчи навбатдаги бурчи бўлиб қолиши керак. Эндиликда юртимиздаги ҳарбий таълим муассасаларимиз “Темурбеклар мактаби” деб аталаётгани, шу билан бирга юртимизда, бошқа лицейлардан тубдан фарқ қиладиган 29 академик лицей фаолияти йўлга қўйилаётгани ижодкорларга ҳам илҳом бағишлаши аниқ.


Алексей Гаршин: Шоввозсой - халқни очиқчасига талаш (тўплам)\n- “Уч қаҳрамон”: Бозоримизни тортиб олишмоқда. Тошкент туманидаги “Уч қаҳрамон” бозоридаги тадбиркорлар дўконлари тортиб олинаётганидан шикоят қилмоқда. 25 май куни норозилик билдириш учун бозорга йиғилган дўкондорлар бозорнинг янги эгаларини рейдерлик босқинида айблашди. (видео)\n- Душанбеда Тожикистон–Ўзбекистон бизнес-форуми бўлиб ўтмоқда. (видео Настоящее время)\n- Сўх тўқнашувидан 1 йил ўтиб: баҳсли булоқ ва сукутга чўмган сўхликлар. Ўтган йил 31 майда Ўзбекистон ва Қирғизистон чегарасидаги баҳсли “Чашма” булоғи устида қонли тўқнашувдан бери 1 йил ўтди. Воқеада 200 дан ортиқ одам яраланган, сўхликлар Фарғона собиқ ҳокими Шуҳрат Ғаниевни тошбўрон қилганди. (видео)\n- Носвой: Тутунсиз ўлим. Жаҳон соғлиқни сақлаш ташкилоти йили 31 майни “Халқаро тамакисиз кун” сифатида нишонлайди. Ташкилот ўз ҳисоботларида асосан сигарет чекишнинг инсон организмига салбий оқибатлари ҳақида бонг уради. (видео)


Фаровонлик, мулкдорлик ҳақиқий мустақиллик тимсоли – mulkdor.com\nAugust 31 2018, 02:08 Бирдамлик Халқ Демократик Ҳаракати\nҲурматли юртдошлар, қадрли ватандошлар! Ҳар бир давлат солномасида ана шу давлатнинг янги тарихига замин яратгувчи, элу юрт, халқ тақдирини ҳал қилувчи кунлар, тонглар бўлади. Биз учун янги даврнинг беғубор тонги 1991 йил 1 сентябрда отди. Худди шу куни дунё осмонида «Ўзбекистон Республикаси» деб номланган янги юлдуз чарақлаб порлади. Яратган Эгамнинг инояти билан ўзбек халқи аждодлари, ота-боболарининг азалий орзуси Мустақиллик кунига етишишга мушарраф бўлди. Тақдир шарофати билан биз ушбу қутлуғ кунга ҳеч қандай қон тўкишларсиз, урушсиз, тинч-осуда йўл билан эришдик.\nБироқ, аччиқ бўлса ҳам очиқ ҳақиқат шуки, халқимиз мустақиллик йилларида қатор синовларга, ақл бовар қилмайдиган воқеа-ҳодисаларга, қийинчиликларга дуч келди. Ҳукуматни, бошқарувни тамомила қўлга киритган давлат раҳбари Ислом Каримов аста-секин миллат ойдинларини, оддий халқимизни, юрт тақдирига қайғурувчи, эркин фикрли, теран ўйли кишиларимизни тақиб остига ола бошлади, халқ ҳар хил босимларга рўбаро келди. Натижада мамлакат аҳли қўрқув исканжасида яшашга маҳкум бўлди. Мамлакатда яккаҳокимлик устувор кучга айланди.\nЗаҳматкаш ва меҳнаткаш, содда ва сахий халқимиз диктатор Ислом Каримов вафотидан кейин давлатимиз тепасига келган янги раҳбардан янги ислоҳотлар кутди. Бироқ афсуски, халқ ўзи орзиқиб кутган туб ислоҳотларни шу кунга қадар тўла-тўкис кўра олмаётир. Аксинча, эскича тоталитар тизим қайта жонланаётир. Бунинг натижасида шу юрт, шу замин, шу ватаннинг туб халқи ўз юрти, ўз ватанида озод, ҳур, эркин ва мустақил шахсга айлана олмаётир. Мамлакатимиз ҳуқуқий демократик давлатлар қаторидан жой ололмаётир. Бу ҳаммамиз кўриб ва билиб турган асл ҳақиқат. Қадрли юртдошлар!\nБу йил биз мустақиллигимизнинг 27 йиллик байрамини нишонламоқдамиз. Тарихан олиб қараганда, бу давр у қадар катта давр бўлмаса ҳам, давлатчиликни равнақ топтириш, мустақил давлат сифатида шаклланиш учун етарли давр саналади. Бироқ афсуски, биз ўтган 27 йилимизни ҳавога совурдик, зое кетказдик. Барча соҳаларда инқирозга юз тутдик. Буни дунё аҳли билан бирга алал-оқибат амалдаги ҳукумат ҳам тан олаётир.\nҲа, бугун мустақиллигимизнинг 27 йиллиги. 27 ёш бу оддий сўз билан айтганда, куч-қувватга тўла йигит ёши. Бундай куч-қувватни қўлдан бой бермаслик учун биз буюк мақсадлар йўлида бирлашишимиз ва бирдамликда ҳаракат қилишимиз шарт ва зарур. Ҳақиқий мустақиллик, озодлик, эркинлик тарафдори бўлган халқимизнинг хоҳиш-истагини рўёга чиқариш эса, шубҳасиз, бугунги ёш авлод зиммасидадир. Саломатлик – инсоннинг ҳақиқий бахти бўлса, мустақиллик – халқнинг ягона бахти. Бу – она юртига мустақиллик ва эркинликни қуролли кучлар ёрдамида эмас, тинч йўллар орқали олиб берган таниқли Махатма Гандидан қолган сўз. Дарҳақиқат, мустақиллик ва тенглик, озодлик, эркинлик ҳар бир халқ учун маза-матраси асал каби, мавқеи тоғдай соф тушунчалар саналади. Демак, ҳақиқий Мустақиллик кунига етишишимиз, бундай кунни кўтаринки кайфиятда нишонлаш учун биз дадиллашишимиз, фақат олдинга интилишимиз, ғояларимизга содиқ қолишимиз, халқ билан ҳамнафас бўлишимиз керак. “Бирдамлик” Халқ Демократик ҳаракатининг асл мақсади халқни том маънода мустақил давлатга айлантиришдан, уларнинг турмуш тарзини фаровонлаштиришдан, ҳар бир фуқарони мулкдорга айлантиришдан иборат. Зеро, фаровонлик, мулкдорлик ҳақиқий мустақиллик тимсоли. Мустақиллик куни муборак бўлсин азизлар!\n“Бирдамлик” Халқ Демократик\nСиёсий муҳожир баҳодир чориев ўзбекистонда ...\nБугунги кунда Ўзбекистон ўзининг очиқ сиёсий йўналишига,ҳаракат дастурига эга эмас. Ҳамма нарса Ислом Каримовнинг шахсий кайфиятига қараб,у ёки бу тарафга оғиши мумкин. ...\nБирдамлик ...December 31 2013, 04:12


Ўзбекистоннинг ҳар томонлама баркамол авлодни тарбиялаш борасидаги тажрибаси, ўз навбатида, халқаро экспертлар ва нуфузли ташкилотлар томонидан мунтазам эътироф этилаётир. Зеро, давлат ва жамоат ташкилотларининг саъй-ҳаракатлари ва имкониятларини болаларни сифатли дам олдириш ҳамда соғломлаштиришни таъминлашга йўналтириш амалиёти дунёнинг камдан-кам мамлакатида мавжуд.\nЎзбекистон Республикаси Вазирлар Маҳкамасининг 2012 йил 10 мартдаги қарори билан ушбу йўналишдаги ишлар тизимлилигини таъминлаш мақсадида Болаларнинг дам олишини ташкил этиш ва соғломлаштириш чора-тадбирларини ишлаб чиқиш, уларни амалга ошириш юзасидан тизимли назорат ва мониторингни таъминлаш бўйича доимий фаолият юритувчи Республика Мувофиқлаштирувчи гуруҳи ташкил этилгани айни муддао бўлди. Республика ва ҳудудий мувофиқлаштирувчи гуруҳлар аъзолари ҳар бир ҳудудда мавсумнинг намунали ҳамда уюшқоқлик билан ўтказилишини таъминлаш бўйича самарали фаолият олиб бормоқда.\nЖорий йилда ҳам мамлакатимизда болаларни ёзги соғломлаштириш мавсумига пухта ҳозирлик кўрилди. Хусусан, Вазирлар Маҳкамасининг Ўзбекистон Республикасида болаларни дам олдириш ва соғломлаштириш концепцияси асосида ихтисослаштирилган оромгоҳларни кўпайтириш ва улар фаолиятини кенгайтиришга алоҳида эътибор қаратилди. Айни чоғда тайёргарлик жараёни фақат мавсум давомидагина эмас, балки йил мобайнида назорат қилиб борилаяпти. Тайёргарлик босқичи Республика комиссияси томонидан икки маротаба, жойлардаги комиссиялар томонидан уч-тўрт марта муҳокама этилгани мисолида ҳам буни яққол кўриш мумкин.\nОромгоҳларнинг моддий-техник базасини мустаҳкамлаш, уларда замонавий шарт-шароитларни яратишга қаратилган чора-тадбирлар ҳам диққатга сазовор. Республика оромгоҳларини қуриш, реконструкция қилиш ва капитал таъмирлаш бўйича манзилли дастурлари асосида 9 та оромгоҳ янгидан қурилди, 27 тасида реконструкция ишлари олиб борилди ва 45 та оромгоҳ капитал таъмирланди. Жумладан, Ўзбекистон Касаба уюшмалари Федерацияси томонидан Бўстонлиқ туманида “Ниҳол”, Навоийда “Ишонч”, Наманганда “Камалак”, “Норин”, Самарқандда “Чорчинор”, Хоразмда “Шодлик” оромгоҳлари барпо этилиб, изчил фаолияти йўлга қўйилди. Олмалиқ кон-металлургия комбинати саъй-ҳаракати билан Жиззахда “Истиқлол”, Ички ишлар вазирлиги томонидан Бўстонлиқ туманида “Оқтош” оромгоҳлари барпо этилди. Натижада оромгоҳлардаги ўринлар сони 4 минг 856 тага кўпайди.\nБолаларнинг овқатланиш рациони, уларнинг саломатлигини сақлаш ва хавфсизлигини таъминлаш масалаларига ҳам эътибор тобора кучайтирилмоқда. Бу йўналишда ҳам бир қатор янгиликлар жорий қилинди. Хусусан, таом турларини кўпайтириш, дармондорига бой дамламалардан фойдаланиш кўзда тутилган. Самарқанддаги “Юлдузча” оромгоҳида синовдан ўтказилган ушбу тажриба жорий йилдан барча оромгоҳларга татбиқ этилади.\nБу йил болаларни соғломлаштириш мавсуми 1 июндан бошланади. Мазкур даврда жами 1 минг 149 та оромгоҳ фаолият кўрсатади, шундан 213 таси стационар, 795 таси кундузги ҳамда 141 таси меҳнат ва дам олиш оромгоҳларидир. Таъкидлаш керакки, мавсум давомида 287 минг 171 нафар болани соғломлаштириш режалаштирилган. Ушбу мақсад учун жами 39 миллиард сўмдан ортиқ маблағ йўналтирилди.\nБу йил ҳам ижтимоий ҳимояга эҳтиёжманд оилалар фарзандларини қўллаб-қувватлаш изчил давом эттирилади. Хусусан, Оролбўйи минтақасидан 4,5 минг нафар бола Тошкент шаҳри, Жиззах, Самарқанд, Қашқадарё ва Тошкент вилоятларидаги сўлим оромгоҳларда бепул дам олади. Касаба уюшмалари томонидан 50 минг оила фарзандлари жамоа шартномалари ва келишувлари орқали бепул ҳамда имтиёзли, Меҳрибонлик уйларининг 2 минг нафар тарбияланувчилари ва жисмоний имконияти чекланган болалар бепул йўлланма билан таъминланади. Қолаверса, 2 минг нафар она-болалар касаба уюшмалари тизимидаги санаторийларда саломатлигини мустаҳкамлайди. Маҳаллаларда яшаётган кам таъминланган оилаларнинг 600 нафар фарзанди ҳамда ота-онасиз болалар бепул дам олиш имкониятидан фойдаланади. Касаба уюшмалари ва “Маҳалла” хайрия жамоат фонди ҳамкорлигида Сариосиё ҳамда Узун туманларида яшовчи кам таъминланган оилаларнинг 100 нафар фарзанди бепул соғломлаштирилади.\nКундузги оромгоҳлар фаолиятини такомиллаштириш, мазмунан бойитишга алоҳида эътибор қаратилди. Кундузги оромгоҳнинг кунлик фаолияти тажриба сифатида соат 8.00 дан 14.00 гача давом этиши кўзда тутилмоқда. Оромгоҳ ёзги майдонча сифатида ташкил этилиб, махсус дастурлар асосида болалар учун маданий-маърифий, спорт тадбирлари ўтказилади ва тўгараклар фаолият юритади. Болалар бир маҳал иссиқ овқат билан таъминланади. Шунингдек, Ўрта махсус, касб-ҳунар таълими маркази, қатор вазирлик ҳамда ташкилотлар билан ҳамкорликда академик лицейлар ўқувчилари учун лицейларда, коллеж ўқувчилари учун турли ташкилотлар ва фермер хўжаликлари қошида соат 08.00 дан 14.00 гача меҳнат ва дам олиш оромгоҳлари ташкил этилади. Бу ерда лицей ўқувчилари ижтимоий-фойдали меҳнат билан шуғулланса, коллеж ўқувчилари ишлаб чиқариш амалиётини ўтайдилар. Қолаверса, улар учун маданий-маърифий тадбирлар ҳамда спорт мусобақалари уюштирилади.\nБолаларнинг қизиқишларидан келиб чиқиб, ихтисослаштирилган оромгоҳлар фаолияти янада такомиллаштирилаётганини ҳам айтиб ўтиш ўринли. Бу йил юртимиз бўйича 220 та ана шундай оромгоҳ ташкил қилинади. Шундан 14 таси интеллектуал ривожлантириш, 14 таси сиҳарбий-спорт, 8 таси ижтимоий-мослашув, 14 таси экологик-биологик, 14 таси техник ижодкорлик, 14 таси бадиий ижодкорлик, 141 таси эса меҳнат ва дам олиш оромгоҳи сифатида фаолият юритади.\nЎзбекистон Касаба уюшмалари Федерацияси Кенгаши томонидан бир неча йилдан буён Тошкент вилоятидаги “Қуёшли” оромгоҳида интеллектуал ривожлантириш оромгоҳи фаолияти йўлга қўйиб келинмоқда. Бу йил ушбу масканда турли фанлар бўйича ўтказилган “Билимлар беллашуви”нинг 500 нафар ғолиби бепул соғломлаштирилади. Эътиборлиси, бундай оромгоҳлар бошқа ҳудудларда ҳам ташкил этилади.\nМавсумни самарали ўтказишда вазирликлар ва идоралар ҳамда жамоат ташкилотлари фаоллик кўрсатаётганини алоҳида қайд этиш жоиз. Хусусан, Ички ишлар вазирлиги томонидан оромгоҳларда жамоат тартибини сақлаш ва хавфсизликни таъминлаш мақсадида ходимлар бириктирилди, уларга автотранспорт ҳамда алоқа воситалари ажратилди. Халқ таълими вазирлиги томонидан барча оромгоҳларда таълим-тарбия жараёнини мазмунли ташкил этиш, малакали кадрларни йўналтириш чоралари кўрилди. Шу мақсадда 5 та ўқув-услубий қўлланма чоп этилди. Айниқса, тўгаракларни ташкил қилишга жиддий эътибор қаратилиб, чет тилини ўргатиш ва ихтисослаштирилган оромгоҳлар дастурлари янада кенгайтирилди. Соғлиқни сақлаш вазирлиги томонидан оромгоҳларда тиббий хизмат кўрсатилиши, санитария-гигиена қоидаларига риоя этилишини мунтазам назорат қилиш чоралари белгилаб олинди.\nОромгоҳларда тубдан янгиланган дастурлар асосида тарбиявий ишларни олиб бориш, болалар маънавиятини юксалтириш, дунёқарашини кенгайтириш, уларни ватанпарварлик руҳида тарбиялашга қаратилган маданий-маърифий тадбирлар, акциялар ўтказилади. “Мустақиллик — менинг тақдиримда”, “Ўзбекистон — бахтиёр болалар мамлакати”, “Касаба уюшмалари — болаларга” акциялари шулар сирасидандир. Ёзувчилар, санъаткорлар, спорт усталари, ёши улуғ инсонлар билан учрашувлар ва давра суҳбатлари ташкил этилади.\nШуни ҳам айтиш зарурки, оромгоҳлар фаолиятини ўрганиш ва уларга амалий ёрдам кўрсатиш бўйича олиб борилган таҳлиллар натижасида ёзги соғломлаштириш оромгоҳлари учун болаларга мос қўшиқ, шеър ва мусиқаларга эҳтиёж мавжудлиги аниқланган эди. Шундан келиб чиқиб, жорий йилнинг январь — апрель ойларида Республика ижодий танлови ташкил қилинди. Тақдим этилган 600 дан ортиқ ижодий ишлар орасидан 30 дан зиёд қўшиқ, 100 дан ортиқ шеърлар танлаб олинди. Оромгоҳларда миллийлик ҳамда ватанпарварлик руҳига йўғрилган куй-қўшиқлар, фильмлардан фойдаланиш мақсадида болаларбоп шеър, куй-қўшиқлардан иборат дисклар, “Ёзги соғломлаштириш оромгоҳлари учун тадбирлар сценарийлари” тўпламлари ишлаб чиқилиб, дам олиш масканларига етказилди. Услубий қўлланмалар, тавсиялар, 37 та номдаги ҳужжатли ва бадиий фильмлар, мультфильмлар билан ҳам таъминланди.\nСирасини айтганда, Республика мувофиқлаштирувчи гуруҳи томонидан болаларнинг ёзги соғломлаштириш мавсумига пухта ва уюшқоқлик билан тайёргарлик кўрилмоқда. Бу юртимизнинг эртанги куни бўлган ўғил-қизларимизнинг мароқли ҳордиқ чиқариб, саломатликларини мустаҳкамлаб олишлари, пировардида таътилни мазмунли ўтказишларига замин яратади. Зеро, шу азиз Ватан ардоғида камолга етган ёш авлод ғамхўрликдан руҳланиб, мамлакатимиз эришаётган ютуқлар салмоғини янада оширишга, унинг халқаро миқёсдаги нуфузини бундан-да юксалтиришга интилиши, шубҳасиз.\nБолаларнинг дам олишини ташкил этиш ва соғломлаштириш чора-тадбирларини ишлаб чиқиш, уларни амалга ошириш юзасидан тизимли назорат ва мониторингни таъминлаш бўйича Республика Мувофиқлаштирувчи гуруҳи раиси ўринбосари,\nЎзбекистон Касаба уюшмалари Федерацияси Кенгаши раиси.\nМазкур рукндаги бошқа мақолалар: « Эзгу анъаналар ва ҳамжиҳатлик ифодаси\tТадбиркорликнинг ишончли ҳимояси »


Эркин микрофон - "Ўзбекистон элчихонаси кимга керак?"\n26 октябр 2021, Тошкент вақти: 01:30\nдер экан Москвадан сим қоққан муҳожирлардан бири элчиликдан ўзбекистонликларга ҳеч ëрдам йўқлигидан нолийди.\nБунақа элчихонанинг кимга кераги бор?\nЎзбекистонда футбол ва эстрада юлдузларининг томошаси учун миллионлаб долларларни сарфлаётган президент қизлари ва мамлакат элчихоналари марҳум муҳожирларнинг жасадларини ватанига олиб келишга ёрдамлашса бўлар эди, деб гапни бошлайди Москвада мардикорлик қилиб юрган ўзбеклардан бири.\n- Яқинда бир ўзбек ўлиб қолиб¸ бир амаллаб уйига жўнатишибди. Бизнинг Москвадаги элчихонага телефон қилиб “Шунга бир ëрдам қилинглар. Шу ўзбек юртдошимиз. Шунақа-шунақа бўлибди” десангиз¸ русчалаб “Мы не можем помогать” дейдида¸ трубкани қўйиб қўяди. Нимаси бу? Бизларнинг элчихона бизларга ëрдам бермаса¸ нимага керак бунақа элчихона? Элчихона нима учун керак? Агар мен адашмаëтган бўлсам чет элда қандайдир ҳолатларга тушиб қолсангиз¸ ëрдам учун керакда элчихона. Агар хато бўлса¸ йўқ элчихона бошқа нарса учун керак десангиз¸ майли мен фикримдан воз кечаман. Бунақа кунларда ëрдам бермаса¸ бунақа элчихонанинг кимга кераги бор? Биз бу ерда бундай бўлаëтган бўлсак¸ Ўзбекистондагилар қанақа бўлаяпти деган савол қизиқтирадида. Тепадагиларнинг бунақанги маълумотлардан хабари йўқ. Билиб туриб билмаганликка¸ кўриб туриб кўрмаганликка олади. Мана фалон миллион долларларга футболчиларни¸ тренерларни олиб келиб ўйнатаяпти. Фалон миллион долларга қўшиқчилар келиб кетаяпти. Шунинг ўрнига Ўзбекистон ҳаво йўлларига қандайдир документ қилиб қўйса ëки бир қонун қабул қилса. Ўликлар бугунгача ҳам бўлган¸ бундан кейин ҳам бўлади. Шу ўлганларни ота-онаси охирги йўлга кузатиб¸ мўмин-мусулмонга ўхшатиб дафн этсин дейманда. Ўзбекистон ҳаво йўлларига қийинми шу? Ўлик унча оғир юк бўлмайдику. Бизлар бу ерда қийналиб кетдик. Моргга борсангиз¸ “Сизларга уч кун срок. Олиб кетсанг олиб кетдинг. Бўлмаса¸ ëқиб юборамиз” дейди. Ҳеч қандай ҳамдардлик деган нарса йўқ. Аввал кўмарди. Ҳозир янги қонун қабул қилган¸ дейди илк суҳбатдошимиз.\n11 феврал куни Озодликнинг Эркин микрофон рукнига Новосибирскда ишлаётган ўзбекистонлик меҳнат муҳожирларидан бири телефон қилиб, Шаҳрисабздан Новосибирскка келган 25 ëшли ўзбекистонлик йигит касалланиб ўлиб қолгани, жасади 45 кундан бери моргда ётгани ва уни олиб кетишга қариндошларининг иложи бўлмаётгани ҳақда маълум қилган эди. Кейинги хабарларга кўра¸ бошқа муҳожирлар йиғиб берган пул ëрдамида бу йигит жасади ўликхонадан чиқарилиб¸ Новосибирскда дафн этилган.\n"У ëқда энди раҳбар ўзгармаса¸ бошқа нарса ўзгармайди"\nМосквада ҳайдовчилик қилишини айтган бошқа бир меҳнат муҳожири Россиядаги ҳаётидан мамнун экани ва оиласига вақтида пул жўнатаётгани ҳақда гапиради.\n- Ҳозир ишдаман. Москвада тўрт-беш йилдан бери шофëрлик қиламан. Келганимдан бери бир жойда ишлайман. Ëмон эмас. Раҳбарларнинг муомаласи яхши. Ойликни вақтида беради. Ҳозир қор ташиб ëтибмиз.\nОзодлик: Россияда чет давлатдан келган фуқароларнинг ҳайдовчилик қилишини тақиқлаш тўғрисида қонун қабул қилинган эдику. Бу сизларга таъсир қилмадими?\n- Четдан келганлар одам ташувчи транспорт ҳайдаши мумкин эмас. Энди микроавтобусларни ҳайдайдиганлар тожиклар¸ ўзбеклар. Қирғизлар камроқ. Уларнинг праваси бор. Бир хиллари правилани билмайди. Авария қилиб қўяди. Одамни кўп олади. Светофорда қизилда ўтиб кетади. Бизларники катта юк машиналари. Бизларга ҳали қаршилик йўқ.\nОзодлик: Демак¸ четдан келганлар юк машина ҳайдаши мумкин.\n- Юк машина¸ катта машиналар ҳайдайди¸ кранлар ҳайдаб юришибди. Бу ерда ГАИлар¸ бу ерда уларни ДПС дейди¸ тўхтатади. Ҳамма ҳужжат жойида бўлса¸ қўйиб юборади. Разрешение на работу ва бошқа керакли нарсалар жойида бўлса иши йўқ.\nОзодлик: Бу ëғига нима қиласиз? Ҳайдовчилик қилиб юраверасизми ëки қайтасизми?\n- Ҳар йил бир марта бориб келаман. Янги йилга 20 кунга жавоб беради. Борамиз¸ бола-чақани кўрамиз¸ тўйлар бўлса¸ ўтказамиз. Қишлоқдаги қари-қартайларни кўрамиз. Кейин яна қайтамиз. Ўтирсак ўтириб қоламиз. Мен ҳам бу ерга ноилож бўлгандан кейин келганманда. У ëқда КамАЗ ҳайдардим. Ўзбекистонда аҳвол кундан кунга орқага кетаяпти. Олдинга кетиш йўқ. Мен Ўзбекистоннинг аҳволини лойга ботиб қолган техникага таққослайман. Қийин¸ халқнинг аҳволи қийин. Уйга борганимда одамлар “Мени ҳам олиб кетинг¸ мени ҳам олиб кетинг” деб келаверади. Хўп деймиз. Иш топсак¸ чақириб жойлаштирганмиз. Ҳозир бир қанча одамлар ишлашаяпти. Ëмон эмас. Давлат корхонасини топиб¸ ҳаммасини тўғирлаб ишланглар деб қўйганмиз. Ишлашаяпти. Тўғри ҳар кимга ҳам ўзининг юрти азиз. У ëқда энди раҳбар ўзгармаса¸ бошқа нарса ўзгармайди. Биринчи раҳбар ўзгарса¸ ўзгариш бўлиши керак. бўлмаса¸ ўзгармайди¸ дейди Москвада меҳнат қилаëтган ўзбекистонлик муҳожир.\nТожикистондан фақат роғунчилар сим қоқмоқда...\nОзодликка телефон қилганлар орасида тожикистонлик ўзбеклар ҳам анчагина. Улар Роғун ГЭСи қурилиши тарафдори эканини гапиришади.\n- Биз Тожикистондан телефон қилаяпмиз ака. Яхшимисиз?\n- Биз сизларнинг мухлисларингизмиз. Сўғд вилояти¸ Шаҳристон ноҳиясидан. Ҳозир қизиқ мавзулар кетаяптику. Мана Роғун масаласи. Биз ҳам сиëсатга озгина қизиқамизда.\nОзодлик: Шу ҳақда сиз нима деб ўйлайсиз?\n- Бизга энди Роғуннинг қурилгани яхшида.\n- Сабаб Тожикистонда заҳиралар йўқ. Свет учун мажбур сувдан фойдаланиш керакда. Қурилмаса¸ Тожикистон орқада қолиб кетади.\nОзодлик: Қўшни республикаларда бу экология мувозанатини бузади¸ деган фикрлар бор.\n- Энди биз билмадик. Телевизорга чиқиб “Жаҳондан комиссия келиб текшириб кўрган. Яқинда Россиядан экспертларни олиб келдик. Улар фойдаси бор¸ зиëни йўқ” дейишди деб таъкидлашаяпти. Энди ҳар ҳолда бизларга бўлгани яхшида. Тожикистоннинг ўзининг бойлиги бўладида. Бизлар Тожикистонда яшовчи ўзбеклар. Бизнинг район чегарага яқин. Анчадан бери ëпилиб қолди чегара. Биз у ëққа ўта олмаймиз¸ улар бу ëққа кела олмайди. Ака-укалар у ëқда¸ бизлар бу ëқда. Сиëсат шунақа бўлгандан бери ажралиб қолганмизда. Катталарга инсоф берсин¸ дейди бу суҳбатдошимиз.\nТожикистондан сим қоққан яна бир суҳбатдош таниқли ўзбек ҳофизи Шерали ҳақда маълумот беришимизни сўрайди.\n- Озодликка телефон қилдимми мен?\n- Анави куни Ўзбекистон халқ артистлари билан мулоқот бўлдику. Мен ҳам Озодликнинг мухлисиман. Доим эшитиб келаман. Сизларда Шерали Жўраев билан алоқага чиқишнинг иложи йўқми? Шерали Жўраев билан мулоқот қилсангизлар. Бу инсон телевидениеда ҳам йўқолиб кетди. Запислари ҳам чиқмаяпти. Машҳур артистда бу. Бетакрор овоз соҳиби дейилган. Иложи бўлса, қаттиқ илтимос қилиб қоламанда сизлардан¸ дейди Тожикистондан қўнғироқ қилган тингловчимиз.


Шаҳзодадан Райҳонгача: Иккинчи турмушидан бахтини топган машҳурлар - 19 Ноября 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2021-11-27, 10:16 PM\nВсего ответов: 953\nГлавная / Bosh sahifa » 2021 » Ноябрь » 19 » Шаҳзодадан Райҳонгача: Иккинчи турмушидан бахтини топган машҳурлар\nШаҳзодадан Райҳонгача: Иккинчи турмушидан бахтини топган машҳурлар\nҚуйида улар ҳақида маълумот берилади\nИнсон ҳаёти давомида ўз бахтини топиши ҳар доим ҳам осон бўлмайди. Оила қурганидан сўнг келишмовчилик ёки турли сабабларга кўрса ажрим ҳолатлари ҳам учраб туради. Ажрим оддий ва машҳур инсонларни танлаб ўтирмайди. Машҳурлар ҳаётида ҳам ажрим ҳолатлари учрайди. Аммо шундай юлдузлар борки улар иккинчи турмушидан бахтини топган. Қуйида улар ҳақида маълумот берилади.\nХонанда, актриса Шаҳзода тахаллуси билан танилган Зилола Мусаеванинг биринчи турмуши ҳақида маълумотлар кам. Интервьюлардан бирида хонанда биринчи никоҳи муваффақиятли бўлмагани, бунга сабаб эри Америкага кўчиб кетишни талаб қилгани эканини айтган. Бироқ Шаҳзода ҳозир собиқ турмуш ўртоғи билан дўстона муносабатда. Кейинчалик хонанда шоу-бизнес оламида танилган тадбиркор, «Тarona records» директори Равшанбек Йўлдошев билан иккинчи марта турмуш қурган. Уларнинг Хaлид исмли ўғли бор. У 2013 йил октябрь ойида таваллуд топган. Шаҳзоданинг биринчи турмушидан ҳам Салиҳ исмли ўғли бор.\nХонанда Лола 2005 йилда Шоҳруҳ исмли тадбиркор билан турмуш қурган. Уларнинг бир қиз ва бир ўғли бор. Жуфтлик ажрашганини 2011 йилда расман эълон қилган. Хонанда биринчи турмуши билан нима сабабдан ажрашганини 2019 йил 8 ноябрь куни ўз Instagram саҳифасида эълон қилган. Лола 2017 йилда иккинчи марта оила қурди. Бироқ у турмуш ўртоғи кимлигини сир тутади.\nХонанда Нилуфар Усмонова 2004 йилда ҳуқуқшунос Новзад Саидғозиевга турмушга чиқди. 2004 йилда ёш оилада тўнғич фарзанд Саидазам дунёга келди ва ўша йили жуфтлик ажрашди. 2009 йилда хонанда иккинчи марта турмушга чиқади. Ушбу никоҳдан 2011 йилда Иброҳим ҳамда 2012 йилда Сулаймон исмли ўғиллари туғилди. Нилуфар Усмонова турмуш ўртоғининг исмини ошкор қилмаган, лекин у бу никоҳда тинчлик ва ўзаро тушуниш ҳукмронлигини тез-тез таъкидлайди.\nАктриса Муқаддас Саъдуллаева 2014 йил 5 ноябрда турмушга чиққан. Унинг эри ҳам актёр бўлган. Бироқ уларнинг муносабати тўйидан 6 ой ўтгач, дарз кетган. Муқаддас Саъдуллаева биринчи турмушидан Саъдия исмли қизи бор. Актриса 2018 йилда Йигитали Мамажонов билан оила қурган. Уларнинг Абубакрсиддиқ ва Хадича исмли фарзадлари бор. Ҳозирда улар бахтли ҳаёт кечирмоқда.\nХонанда Райҳон 2012 йил ноябрь ойида актёр Йигитали Мамажоновга турмушга чиққан. Актёр Райҳондан 11 ёш кичкина эди. 2014 йил май ойида уларнинг эгизак Имрон ва Ислом исмли фарзандлари дунёга келди. Улар 2016 йил май ойида ажрашди. 2016 йил кузда у шоумен Фарҳод Алимов билан турмуш қурди.\nШоумен Фарҳод Алимовнинг ҳам Райҳондан олдин турмуши бўлган. Биринчи аёли билан 2016 йил май ойида ажрашган. У Райҳон билан кузда танишганини таъкидлаган. Унинг Бернара, Омар ва Латифа исмли фарзандлари бор. Суҳандон ва хонанда Райҳон ҳозирда бахтли ҳаёт кечирмоқда\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 94 | Добавил: #uznews, #ahborot, #habarlar, #Yangilik, #новости, #xabarlar, #newsuz, #news, #Yangiliklar | Рейтинг: 0.0/0\nАЁЛЛАР ҲАҚИДА ҚИЗИҚАРЛИ МАЪЛУМОТЛАР…\nAccount (o'zbek film) | Аккаунт (узбекфильм) 2020 #UydaQoling\nХакерлар Ўзбекистоннинг 11 та маъмурий сайтларини бузиб киришди\nБензин нархининг қимматлашуви янги машина ихтиросига сабаб бўлган — андижонлик талаба\nНаполеоннинг автографи учун 1 миллион евро: Аустерлиц остидаги жанг ҳақида мемуарлар сотувда\nBo'ydoqlar Uzbek tilida 2017 O'zbekcha tarjima kino HD\nOjiz banda (o'zbek film) | Ожиз банда (узбекфильм) 2020 #UydaQoling\nToyota автомобил сотиш бўйича дунёда биринчи ўринга қайтди\nТрампнинг адвокати импичмент иши бўйича тафсилотларни маълум қилди\nBuyuk yo'lbars Uzbek tilida 2015 O'zbekcha tarjima kino HD\nБитта ТикТокъчи жинни ЛИКЕ учун онасини туғилган куни билан “антиқа кўриниш”да табриклади. Aхмоқни котта кичиги бўлмайди(видео)\nРоналдунинг «инстаграм»даги обуначилари сони 250 миллионга етди. Бу – рекорд\nBojalar - Sog'inganda (remake)\nDJ Piligrim - И на этом\nOybek va Nigora - Yaxshi bo'lardi\nUmmon - Ey, Nigor\nHamdam Sobirov va Mirjon Ashrapov va Malik - O'zbek qizi\nDJ Piligrim - ДЛС\nShahzod guruhi (Rashid Halikov) - Hijron\nVohid Abdulhakim - Yana san\nZohid Rixsiyev (Ummon) va Jony - Это любовь\nҲақиқий эркак ҳеч қачон қилмайдиган 10 та ҳаракат\nОғиз ҳидланиши хусусида\nHomiladorlikdan so'ng ozish - yechimlar\nTelegram`ни бузиб киришдан ҳимоялашни биласизми?\nИнстаблогер Нигинани келажаги тамом бўлди! (видео)\nШаҳзода Матчоновадан Зарина Низомиддиновагача: Турмуши бир йилга ҳам бормай ажрашган шоу-бизнес вакиллари\nҚариндош эканини кўпчилик билмайдиган ўзбек шоу-бизнес вакиллари — фото\nРайҳон Дубайда Йигиталининг собиқ хотини билан учрашиб қолди — фото\nЭх шарманда! “TikTok” га видео олган экан.(видео)